KIRJALLINEN KYSYMYS E-2024/98

esittäjä(t): Laura De Esteban Martin (PPE) komissiolle

(30. kesäkuuta 1998)

Aihe: Menettelysäännöt kehitysmaissa toimivissa yhteisön yrityksissä

Espanjan senaatti hyväksyi äskettäin aloitteen menettelysääntöjen vahvistamiseksi kehitysmaissa toimivien espanjalaisomistuksessa olevien yritysten työntekijöiden työolosuhteista. Tavoitteena on torjua työntekijöiden liiallinen hyväksikäyttö (sekä välttää lapsityövoiman käyttö ja vahvistaa viikottainen enimmäistyötuntimäärä). Euroopan parlamentin kehitys- ja yhteistyövaliokunta on juuri ryhtynyt laatimaan valiokunta-aloitteista mietintöä kehitysmaissa toimivien yhteisön yritysten työolosuhteista.

Miten komissio suhtautuu näihin hankkeisiin?

Aikooko komissio tehdä ehdotuksen menettelysääntöjen vahvistamiseksi kehitysmaissa toimivien jäsenvaltioiden yritysten työolosuhteista?

Pitääkö komissio aiheellisena ottaa asia syyskuussa alkavien Lomén sopimusten uudistamista koskevien neuvottelujen esityslistalle?

Komission jäsenen João de Deus Pinheironkomission puolesta antama vastaus

(24. syyskuuta 1998)

Komissio seuraa tiiviisti elin- ja työolosuhteiden kohentamista kehitysmaissa. Se seuraa mielenkiinnolla alalla toteutettuja aloitteita ja arvostaa erityisesti vapaaehtoisten menettelysääntöjen määrittämiseksi tehtyjä ponnisteluja. Komissio, joka osallistuu parhaillaan taloudellisen kehityksen ja yhteistyön järjestössä (OECD) toteutettavaan monikansallisten yritysten suuntaviivojen uudelleentarkasteluun, toimii edistääkseen jäsenvaltioiden ja komission asenteen yhteensovittamista kyseisellä alalla. Komissio pitää kuitenkin erittäin tärkeänä, että näistä kysymyksistä säädetään kehitysmaiden lainsäädännössä.

Kysymystä käsitellään yhteisön politiikoissa useammasta nakökulmasta. Siitä esimerkkinä on yleisessä tullietuusjärjestelmässä äskettäin käyttöön otettu sosiaalisten oikeuksien edistämistä koskeva järjestelmä. Kyseisessä järjestelmässä määrätään ylimääräisistä etuuksista niille edunsaajamaille, jotka soveltavat tosiasiallisesti kansainvälisen työjärjestön (ILO) yleissopimuksissa N:o 87, 98 ja 138 tarkoitettuja sosiaalisia perusoikeuksia. Se heijastaa täysin yhteisön asiassa omaksumaa myönteistä ja kannustavaa asennetta, jonka tarkoituksena on käsitellä sosiaalisia kysymyksiä kehitysyhteistyöpolitiikan osina eikä protektionistisina pakkokeinoina, jotka Maailman kauppajärjestön (WTO) Singaporessa pidetty ministerikokous selkeästi tuomitsi.

Yhteisön politiikka koskee mitä erilaisimpia toimia, joilla pystytään edistämään sosiaalisten oikeuksien kunnioittamista erityisesti ammattiliittoja ja sosiaalialoja tukemalla. Yhteisön kehitysmaiden kanssa tekemissä yhteistyösopimuksissa, joita yhteisö tekee kehitysmaiden kanssa, viitataan vastedes nimenomaisesti ihmisoikeuksien ja kansanvaltaisten periaatteiden lisäksi Kööpenhaminassa pidetyssä sosiaalista kehitystä käsitelleessä huippukokouksessa annettuihin sitoumuksiin. Tämä koskee Aasian, Latinalaisen Amerikan ja Välimeren kolmansien maiden kanssa tehtäviä sopimuksia sekä Afrikan, Karibian ja Tyynenmeren maiden (AKT-valtiot) kanssa tehtävää kumppanuussopimusta, jossa neuvoston 29. kesäkuuta 1998 antamien neuvotteluvaltuuksien mukaan on mainittava erityisesti sosiaalisten perusoikeuksien kunnioittaminen ottaen huomioon ILO:n asianomaisten asiakirjojen sisältämät periaatteet.

Neuvotteluvaltuuksissa käsitellään erityisesti AKT-maihin solmittavien suhteiden osalta sosiaalisten perusoikeuksien kunnioittamista usealla tasolla. Kuten johdanto-osassa määrätään, yhteisö tukee antamansa kehitysavun puitteissa työmarkkinapolitiikkoja ja työmarkkinalaitoksia erityisesti sellaisen lainsäädännön täytäntöönpanossa, jolla taataan työntekijöiden suojelun asianmukainen taso, sosiaalisten perusoikeuksien kunnioittaminen sekä terveys- ja turvallisuusolosuhteiden parantaminen työpaikoilla. Vastaavasti niissä yhteisön toimissa, joista on määrätty osana yritysten kehittymisen edistämiseksi AKT-maissa tarkoitettuja rahoitusjärjestelyitä, on nimenomaisesti otettava huomioon ILO:n määrittämät normit. Yhteisön neuvotteluvaltuuksien taloutta ja kauppaa koskevassa osassa määrätään, että sopimuksissa on viitattava sosiaalisia perusoikeuksia koskeviin kansainvälisiin yleissopimuksiin ja edistettävä yhteistyötä kyseisellä alalla.

Kyseisten suuntaviivojen toteuttamisen mahdollistavat järjestelyt on määritettävä asianomaisten maiden kanssa käytävien neuvotteluiden ja kumppanuuden puitteissa.